
Drámapedagógiai eszközök és alkalmazásuk lehetőségei az általános iskola alsó tagozatán

A sikeres és élményeken alapuló tanulás az alsó tagozatos tanítási folyamat során kiemelkedően fontos szerepet kap.
E dolgozat megírásával arra vállalkoztam, hogy bebizonyítsam, a drámapedagógiai módszerek hatékonyak különböző fejlesztési területeken, valamint a gyerekek motiváltságának elérésében. Célom volt az is, hogy a különböző foglalkozásokon feldolgozott olvasmányokat drámapedagógiai játékokkal színesítsem, melyek segítségével az olvasmány érthetőbbé válik a gyerekek számára.
Bízom abban, hogy az általam összeállított óravázlatok mintaként szolgálhatnak azoknak a pedagógusoknak, illetve pedagógusjelölteknek, akik szívesen alkalmazzák ezt a módszert.
Korábbi színházi tanulmányaimnak köszönhetően e módszer alkalmazása különösen sokat jelent számomra.
A kutatás során szerzett tapasztalataim azt bizonyítják számomra, hogy a gyerekek motiváltabbak lesznek a játékos tanulás által, s így valóban úgy fejleszthetjük a gyerekeket, hogy nem fárasztó tanulásként élik meg az együtt eltöltött időt.
Előadásomban ezt a módszert és alkalmazásának lehetőségeit kívánom bemutatni.



